Čaplovič, Dušan, minister školstva, vedy, výskumu a športu SR (2013-05-14):
Ďakujem veľmi pekne. Vážené dámy, vážení páni, ja nebudem reagovať na jednotlivé vystúpenia a chcel by som niektoré veci len rozšíriť a doplniť. Áno, som vyhlásil boj za zachovanie atletických dráh na našich štadiónoch, to sa týka Banskej Bystrice, za čím stojím, napriek tomu, že futbalový zväz si myslí, že to zlikviduje. Nie, tam zostane atletická dráha. A musí to slúžiť na Štiavničkách tak ako v minulosti. My už dnes máme funkčné len dve atletické dráhy, ktoré môžeme považovať z hľadiska medzinárodných parametrov za dobré, okrem toho je ešte atletická dráha v Dubnici nad Váhom. A preto som sa začal informovať, ako hovoril pán poslanec Mihál, ohľadom toho, keďže chodím niekedy aj na futbal na Inter, na Slovan teraz už, čo som si ako slovanista nikdy nevedel v minulosti predstaviť, chodil som tam na derby a fandil som Slovanu, v podstate štadióna, kde skutočne v minulosti bola vybudovaná kvalitná tartanová dráha a slúžilo to atletike. Boli tu významné medzinárodné podujatia. Aj to som sa dozvedel, že, žiaľ, tento štadión je vo vlastníctve nemenovaných skupín alebo skupiny, ktorá vlastne má iste záujem v budúcnosti tam podnikať v rôznych developerských aktivitách. To ma mrzí, samozrejme, lebo ja som si zaradil ten Inter aj tento štadión medzi tie tri atletické štadióny na Slovensku, ktoré by mali slúžiť atletike. Teraz v podstate k tým niektorým našim aktivitám spoločne. Ja by som vás chcel informovať, a kľudne môžete na tie akcie prísť aj vy všetci poslanci, my sme sa rozhodli s pánom splnomocnencom Galisom zorganizovať viacero významných pilotných podujatí, ktoré by sa mali stať v budúcnosti tradíciou v jednotlivých regiónoch. Sú to športové súťaže vyhlásené v regiónoch na Myjave, v Dolnom Kubíne, v Bystrici v spolupráci so zastupiteľskými zbormi mestskými, v Sobranciach, v Košiciach, ja neviem presne, kde ešte to je, ale, samozrejme, keď som sa len na Myjave dozvedel, že sa prihlásilo do tých súťaží 80 škôl, a najmä základných škôl, tak to bolo úžasné. A myslím si, že toto je to, čo by sme mali aj z tých zdrojov nielen v rámci ministerstva školstva, ale aj, povedzme, tých zdrojov, ktoré by prišli z TIPOS-u, a mohli byť takto adresne financované, predovšetkým podporovať. Pri podpisovaní každej dotačnej zmluvy jednotlivým zväzom sa osobitne pozerám, lebo tak sú také tri kapitoly: šport na školách, podpora mládežníckeho športu a podpora štátnej reprezentácie. V podpore štátnej reprezentácie sú často aj funkcionárske platy. A ak nie je minimálne 30 %, aj keď ja by som bol najradšej, aby toho bolo viac, určených na podporu mládežníckeho športu, tak tie dotačné zmluvy sú stiahnuté, nemôžu byť použité, aj keď tie výzvy na to reagovali. A myslím si, že ja jednoznačne požadujem aj v rámci Rady pre štátnu reprezentáciu, ktorá zasadá na úrovni ministerstva školstva, aby sa tieto úlohy vo vzťahu k mládeži, a nazvem to teda, žiakom, dorastencom, kadetom a juniorom, špeciálne plnili vrátane akademického športu, ktorý ide teraz na svetové akademické hry do Kazane. Ide tam viacero športovcov. Dokonca tam pôjdu konečne aj naše volejbalistky, konkrétne reprezentované Sláviou Ekonóm, víťazom ligy, mladými dievčatami, ktoré nemajú tam žiadnych cudzincov, ako to býva zvykom na Slovensku, napríklad v basketbale, a majú tam svoje vysokoškoláčky alebo stredoškoláčky zo športového gymnázia v Bratislave. A preto to považujem za prioritu alebo za veľmi dôležité, aby sme touto cestou predovšetkým išli, a osobitne pevne tomu verím, tie zdroje, ktoré budú jasne pri tých výzvach zamerané predovšetkým, a znovu to opakujem, na podporu mládežníckeho športu, žiackeho, dorasteneckého, kadetského a akademického. Veľmi som sa potešil, keď som to vždy podporil a našiel som podporu aj u rektorov v Bratislave, že vraciame Bratislave tradíciu osemveslíc na Dunaji. To je tá tradícia, ktorá bola veľmi dobrá. A, samozrejme, našli sa tam zdroje. Bolo to viaczdrojové financovanie, bolo to rámci študentských vysokoškolských dní v Bratislave. A znovu bol obrovský záujem mladých ľudí na takomto podujatí sa zúčastniť, si aj trošku zasúťažiť. Takže, áno, je to predovšetkým o podpore mládežníckeho športu. Ja na tom mám osobitný záujem. Dnes som mal rokovania so zástupcami štátnych športových gymnázií. Riešili sme aj problematiku tých gymnázií, ako ich budeme podporovať v rámci rezortu školstva a, samozrejme, aj podkapitoly v rámci rezortu školstva pre šport, lebo musia ísť prostriedky aj z tejto oblasti. A musia výrazne podporiť práve tie naše talenty, ktoré v budúcnosti môžu nás úspešne reprezentovať. A bez toho, že ich nebudeme mať vytipované, nenájdeme ich v rámci tých mestských líg, mestských súťaží, mestských olympiád. Napríklad nedávno som otváral stredoškolskú celoštátnu olympiádu v Trnave GAUDEAMUS IGITUR, na ktorej sa zúčastnili športovci z celého Slovenska. A súťažili od Dunajskej Stredy až po Piešťany. A, zase, boli tam skutočne veľmi úspešné výsledky a úspešná prezentácia týchto mladých ľudí. Takže ja sa, samozrejme, prihováram za to, aby ste podporili tento návrh novely zákona. A súčasne pevne verím, že v rámci druhého čítania či už v gestorskom výbore alebo potom tuná na pléne sa táto novela ešte vylepší tak, ako by mohli v podstate slúžiť najmä na podporu mládežníckeho a regionálneho športu. Ďakujem vám veľmi pekne.